ห้ามประกันกองทุนต่ำลงทุนหุ้น
&nbsp;
10 ส.ค. 2554

คปภ.รื้อเกณฑ์ใหม่อิงหลักสากลคุมเข้มความเสี่ยงฐานะการเงินโพสต์ทูเดย์ — คปภ. คุมเข้มรื้อเกณฑ์ลงทุน อิงมาตรฐานสากล ลดความเสี่ยงบริษัทประกัน 
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ. อยู่ระหว่างปรับปรุงหลักเกณฑ์ที่เกี่ยวข้องกับการลงทุนของบริษัทประกันภัยให้เป็นไปตามมาตรฐานสากล เพื่อให้สอดคล้องกับการเปลี่ยนแปลงในตลาดเงินตลาดทุนและให้การลงทุนนั้นมีความมั่นคง เหมาะสมกับความสามารถในการรองรับความเสี่ยงของบริษัทประกันภัย
ทั้งนี้ สาระสำคัญในการปรับปรุงหลักเกณฑ์ได้กำหนดให้บริษัทที่มีอัตราส่วนเงินกองทุนต่อเงินกองทุนที่ต้องดำรงตามกฎหมายไม่ต่ำกว่า 150% เท่านั้น ที่สามารถลงทุนในหุ้นและให้กู้ยืมโดยมีอสังหาริมทรัพย์จำนองเป็นประกันได้ และมีการกำหนดสัดส่วนขั้นต่ำของทรัพย์สินที่มีความมั่นคง รวมถึงการกำหนดขอบเขตการลงทุนกับบุคคลที่เกี่ยวข้องเพื่อกำกับภาพรวมในการลงทุนของบริษัทอีกชั้นหนึ่ง นอกจากนี้ คปภ.ได้นำระบบสัญญาณเตือนภัยล่วงหน้า หรือ Early Warning System เข้ามาใช้เพื่อติดตามดูแลบริษัทประกันภัยและดำเนินมาตรการยุติความเสียหายได้อย่างทันท่วงทีด้วย
“แม้การลงทุนเป็นแหล่งที่มาของรายได้อีกทางหนึ่งของบริษัทประกันภัย แต่การลงทุนควรอยู่ในขอบเขตและระดับที่เหมาะสมด้วย คปภ.จึงมีหน้าที่ดูแลการลงทุนของบริษัทประกันภัย เพื่อให้มีการลงทุนที่มั่นคง เหมาะสมกับลักษณะการประกอบธุรกิจ และฐานะการเงินของบริษัท โดยการกำหนดประเภทและสัดส่วนการลงทุนในแต่ละประเภทอย่างชัดเจน เพื่อมิให้มีการกระจุกตัวลงทุนในทรัพย์สินที่มี ความเสี่ยงสูง” นางจันทรา กล่าว
อย่างไรก็ตาม เพื่อให้การดำเนินงานมีความคล่องตัวขึ้น คปภ. จึงอนุญาตให้บริษัทประกันภัยลงทุนในทรัพย์สินบางประเภทได้โดยไม่ต้องขออนุญาต แต่มีการติดตามการลงทุนดังกล่าวอย่างใกล้ชิด หากพบว่าการลงทุนของบริษัทไม่เป็นไปตามที่กำหนด บริษัทประกันภัยจะถูกพิจารณาเปรียบเทียบปรับและสั่งการให้แก้ไขทันที
ดังนั้น การดูแลการลงทุนของบริษัทประกันภัยในขณะนี้จะไม่ทำให้บริษัทได้รับความเสียหายอย่างรุนแรงจากการลงทุน จนมีผลต่อฐานะการเงินของบริษัทและส่งผลกระทบต่อผู้เอาประกันภัยโดยรวม